  Майя Бывальцева Удмуртиысь кузётэм тыметъёслы возисьёсты шедьтозы. Шимучыръёсты алонъя но тылпулэсь утиськонъя ӧрилэн кенешез бере со сярысь ивортэ элькун тӧролэн но кивалтэтлэн пресс-службазы. Туэ тулыс тудву дыръя, кылсярысь, Сюгийыл тыметлэн ӵыпетэз куашкамен, Сюги шурын ву ӝутскиз. Соин сэрен Можгаысь куд-ог юртъер котыръёс ву улэ шедизы, нош Кизнерын тыметлэн ву лэзёнэз ӧз чида. Со дыре ик элькунлэн асъетысьтыз 11 ӵыпетъёс кулэезъя ужазы. Элькунысь инкуазь узырлыкъёсъя но инкуазез утёнъя министр Денис Удалов верамъя, улосвылысь вань тыметъёсты рос-прос чотаны но пусйыны кулэ. Али соосты пӧртэм удысэтъёс эскеро, нош реестръёсын ивортодэт пӧртэм луэ. Кузётэм тыметъёсты шараян но соосты муниципалитетъёслэн яке элькунлэн асъетаз сётоз азьланьтӥське. Удысэт борды юнматыны быгатымтэоссэ быдтозы. Вуоно тудву азьын кылкутӥсь ёзэсъёс муниципал асъетысь ӵыпетъёсты тупатъяны, шуръёслэсь ӧръёссэс сузяны, дамбаосты юнматыны кулэ. Улосвылысь инкуазез утёнъя министерстволы улон интыосты вутудӟонлэсь утён ужрадъёсын тыметъёсты уже кутонъя, выльдонъя но возьманъя элькунлэсь кун программазэ кылдытыны ӵектӥзы. Со сяна, Удмуртиысь кивалтэтлэн тӧроез Ярослав Семёнов пусйиз, интыысь тӧрлыкъёс МЧС-эз но калыкез ӝоггес алыны кулэ шуыса. Посёлоклэн одӥг пал пумаз ужасьёс тодытэк кыльыны быгатӥзы, мукет палаз ву ӝутске но соослэн юртъеръёссы доры вуэ шуыса. Озьы кылдо ваньбурлы ыштонъёс, кудъёссэ алыны луэ вал, нош табере сое коньдэт чотын берыктоно Ярослав Семёнов, Удмуртиысь кивалтэтлэн тӧроезТодэ вайытом, азьвылгес инсьӧрысь снимокъёс юрттэмен Удмуртиын выль тыметъёсты шедьтылӥзы ни. Тегъёс: Ижкар Удмуртия тудву тымет инкуазь ЯрославСемёнов  